Džonson Sitis (Teksasas)
Džonson Sitis (angl. Johnson City) – miestas Jungtinėse Amerikos Valstijose, vidurio Teksase, 64 km į vakarus nuo Ostino, prie Pedernaleso upės. Blanko apygardos centras. Plentai į Ostiną, San Antonijų, Frederiksburgą, Lampasasą. Apylinkėse plėtojama gyvulininkystė, žemdirbystė (galvijai, avys, ožkos, kalakutai, vilna, mohera). Džonson Sitis – svarbus prezidento Lindono Džonsono memorialinis centras. Yra Lindono B. Džonsono nacionalinis istorinis parkas su L. Džonsono vaikystės namu, atkurta L. Džonsono senelio Semo Ailio Džonsono ranča, „Teksaso baltieji rūmai“, Džonsonų šeimos kapinės. Taip pat yra Lindono B. Džonsono valstijos parkas su lankytojų centru. 2020 m. 72,6 % miesto gyventojų buvo baltieji, 22,1 % – lotynoamerikiečiai, 3,6 % – mišrios kilmės, 0,5 % – azijiečiai.